มาทานรอบนี้เป็นรอบที่สองแล้ว คุณภาพไม่ตก ความประทับใจยังเหมือนครั้งแรกที่มา ...

โอ้  กะ  จู๋
ฟังดูทะลึ่งพิลึก แต่เป็นชื่อที่มีที่มาที่ไปคือคุณโอ้กะคุณจู๋เป็นสามีภรรยากันค่ะ เปิดสวนผักตามรอยพระราชดำริ แล้วประสบความสำเร็จได้เป็นร้านอาหารชื่อดังของเชียงใหม่ที่มีลูกค้าแน่นตั้งแต่ร้านเปิดจนถึงร้านปิด 9:00-21:00 เวลาที่ทุกคนรอคอยจะได้รับประทานอาหารดีๆรสชาติอร่อยแบบได้สุขภาพดีเป็นของแถม ลูกค้าส่วนมากเป็นคนเชียงใหม่และนักท่องเที่ยวคนไทยทั้งใกล้และไกลอุตส่าห์มาต่อคิวเพื่อจะได้ทาน มีทุกเพศทุกวัยตั้งแต่เด็กน้อยจนรุ่นสว. ร้านสวยบรรยากาศดีน่านั่ง มีมุมถ่ายรูปมากมาย ถึงแม้ลูกค้าจะเยอะเพียงใด ก็รอไม่นานเท่าไหร่แถมอาหารยังเสิร์ฟเร็วอีกด้วยเพราะจัดการระบบร้านดีมาก เพราะพนักงานมีจำนวนมากรองรับจำนวนลูกค้าได้ มีให้นั่งทั้งindoorที่เป็นแอร์และoutdoorที่สุดแสนจะร่มรื่นใกล้ชิดกับสวนผัก พนักงานยิ้มแย้มแจ่มใสบริการดี มีwi-fi เมนูหลากหลายมากมีทั้งอาหารและเครื่องดื่ม นอกจากจะหน้าตาชวนน้ำลายไหลแล้วยังได้สารอาหารครบ5หมู่ แถมรสชาติก็ดีไม่เป็นรองใครอีกด้วย เพราะที่ร้านใช้วัตถุดิบเกรดสูงและสดใหม่ บรรจงทำ ราคาไม่แพงเลยถ้าเทียบปริมาณและคุณภาพ ต่อให้จะทานเก่งแค่ไหนก็จานเดียวอิ่มค่ะรับรอง แนะนำให้พาครอบครัวมาค่ะ ประทับใจแน่นอน ต้องมาสักครั้งในชีวิตจริงๆ

คราวนี้มารีวิวอาหารกันบ้าง ...

สลัดผลไม้ 185฿ ❤️❤️❤️
แคนตาลูปขูดเป็นก้อนกลมๆ พร้อมผลไม้นานาชนิดสดๆฉ่ำๆใส่ในแคนตาลูปผ่าครึ่งสุดครีเอทีฟ ราดด้วยน้ำสลัดโยเกิร์ตที่ทางร้านทำเอง นอกจากนี้ยังมีแอลมอน เม็ดมะม่วง ลูกเกด ฯลฯ ที่เข้ากันได้ดีกับผลไม้และน้ำสลัดอย่างลงตัว ทานแล้วสดชื่น ได้วิตามินซีครบถ้วนแน่นอน เป็นเมนูยอดฮิตที่สั่งกันเกือบทุกโต๊ะ

สเต๊กซี่โครงสะพานโค้ง 255฿ ❤️❤️❤️
ซี่โครงหมูรูปสะพานโค้งราดด้วยซอสฉ่ำๆรสชาติกลมกล่อม โรยงาขาวกรุ้มกริ่ม เนื้อหมูหมักได้นุ่มและอร่อยมากๆ ไม่เหนียวไม่สากคนแก่ก็เคี้ยวได้ไม่ต้องกลัวฟันปลอมหลุด นอกจากนี้ยังมีผักกองโตเสริมให้ครบ5หมูอีกด้วย เฟรนช์ฟรายด์กรอบอร่อยดี ไม่มันเยิ้ม เอาซอสมะเขือเทศมาใส่ก็อร่อยดี ชอบซอสมะเขือเทศทางร้านทำที่เป็นมะเขือเทศจริงๆ ไม่เหม็นน้ำส้มสายชูเหมือนยี่ห้อดังๆที่ขายตามห้างทั่วไป แม้จะสั่งแบบไซส์เล็กแต่ก็ได้จานโตแบบอิ่มคุ้มเลยค่ะ

พอร์คชอป 225฿ ❤️❤️
ถึงแม้จะเป็นเมนูเบสิคของร้านสเต๊กทั่วไปที่จะต้องมี แต่โอ้กะจู๋สามารถรังสรรค์เมนูนี้ให้ไม่ธรรมดาได้ ร้านหมักหมูได้นุ่มอร่อยมากๆ ซอสที่ใช้ราดก็อร่อยกลมกล่อม มีข้าวกล้องคุณภาพดีอบขมิ้นออกแฉะเล็กน้อยทานกับหมูหรือทานเปล่าๆก็อร่อยหอมกลิ่นขมิ้น มีผักกองโตอีกเช่นกัน ทำให้ไม่เอียนเนื้อสัตว์

สลัดผักผลไม้ 195฿ ❤️❤️❤️
เน้นต้นอ่อนทานตะวันและผลไม้เป็นหลัก ผลไม้ให้มาแบบจัดเต็มทั้งความหลากหลายและปริมาณ นอกจากนี้ยังเพิ่มtextureให้กรุบกรอบด้วยมูสลี่ที่เข้ากันได้ดีกับน้ำสลัดสตรอเบอรีเย็นๆที่ทางร้านทำเอง ทานแล้วฉ่ำสดชื่นสุดๆ

strawberry beet sherbet 95฿ ❤️
เป็นน้ำปั่นสมูทตี้ที่ผสมผสานระหว่างความเปรี้ยวหวานของสตรอเบอรีกับรสชาติอ่อนๆของบีทรูทได้อย่างลงตัว ปั่นละเอียดมากกกไม่มีเกล็ดน้ำแข็งมากวนใจ มีลายโยเกิร์ตสวยๆพริ้วๆสลับกับสีของน้ำปั่น ท็อปด้วยแอปเปิ้ลและเลมอนซีกบางๆดูหรูหราเกินราคา ดื่มแล้วสดชื่นมากๆ หวานแบบผลไม้ ไม่หวานเลี่ยน

อยากให้ร้านคงความดีไว้แบบนี้ต่อไปหรือจะดีกว่านี้ก็ได้ รักที่นี่มากจริงๆค่ะ เป็นร้านโปรดในดวงใจเลย